రామప్ప చెరువు

రామప్ప చెరువు,  తెలంగాణ రాష్ట్రం లోని ప్రాచీనమైన చెరువులలో ఒకటి. రామప్ప చెరువు ములుగు జిల్లా, వెంకటాపూర్ మండలం, పాలెంపేట గ్రామ శివార్లలో ఉంది.ఇది వరంగల్లుకు సుమారు 70 కి.మీ. దూరంలో ఉంది. రామప్ప చెరువును సా.శ. 1213 లో కాకతీయుల కాలంలో కాకతీయ సేనాని రేచర్ల రుద్రుడు నిర్మించాడు.  ఈ చెరువు ప్రక్కనే ఉన్న రామప్ప దేవాలయంతో పాటే ఈ చెరువును నిర్మించారు. ఈ చెరువు ద్వారా ప్రస్తుతం 10 వేల ఎకరాలకు సాగునీరు అందుతుంది.

ఒకవైపు కొండను సరిహద్దుగా చేసుకుని ఈ చెరువునునిర్మించారు. అనేక ఊట కాలువలు ఈ చెరువు లోకి నీటిని చేరవేస్తాయి. ఆ విధంగా ఇది వర్షాభావ పరిస్థితులను తట్టుకుని నీటితో కళకళ లాడుతూ ఉంటుంది.

పర్యాటక ప్రాధాన్యత 
13 వ శతాబ్దంలో నిర్మించిన రామప్ప చెరువుకు, దాన్ని ఆనుకుని ఉన్న రామప్ప దేవాలయానికీ ఎంతో చారిత్రిక ప్రాధాన్యత ఉంది. దానితో ఈ ప్రాంతం చారిత్రిక పర్యాటక ప్రాంతంగా ప్రసిద్ధి చెందింది. రామప్ప చెరువు పరిసరాల్లో ఉన్న ప్రకృతి సౌందర్యం కారణంగా పర్యావరణ పర్యాటకంగా కూడా ప్రాధాన్యత సంతరించుకుంది. ఇప్పటికే అక్కడ రాష్ట్ర ప్రభుత్వానికి చెందిన హరిత లేక్ వ్యూ రిసార్టు ఉంది. పర్యాటక విలువను మరింతగా పెంపొందించే ఉద్దేశంతో 2019 నవంబరులో ప్రభుత్వం ఇక్కడ కొన్ని కొత్త ప్రాజెక్టులను కూడా ప్రతిపాదించింది. చెరువు మధ్యలో ఉన్న ఒక ద్వీపంపై మహాశివుని విగ్రహాన్ని నెలకొల్పే ప్రతిపాదన వీటిలో ఒకటి. ఒక త్రీ స్టార్ రెస్టారెంటు నిర్మించే ప్రతిపాదన కూడా ఉంది

మూలాలు 

తెలంగాణ చెరువులు
ములుగు జిల్లా పర్యాటక ప్రదేశాలు